A Tanács közös álláspontja

(1999. október 22.)

a Jugoszláv Szövetségi Köztársaság (JSZK) demokratikus erőinek támogatásáról

(1999/691/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre és különösen annak 15. cikkére,

mivel:

(1) az 1999. július 19-i következtetéseiben a Tanács a Jugoszláv Szövetségi Köztársaság (JSZK) demokratizálódásának elősegítése tekintetében nagy jelentőséget tulajdonított valamennyi demokratikus erővel történő kapcsolattartás fejlesztésének, beleértve az országon belül demokratikusan kormányzott önkormányzatokat;

(2) a Tanács egyetértett abban is, hogy módszereket és eszközöket kell meghatározni ezen erők helyzetének a könnyítésére, beleértve az energia biztosítását;

(3) a Tanács hangsúlyozta továbbá a belgrádi politikai rendszer és a JSZK népe közötti különbségtételt, amelyet a szankciók meghozatalakor figyelembe kell venni;

(4) az 1999. szeptember 13-i következtetéseiben a Tanács megerősítette azon szándékát, hogy a demokratizálódás és a polgári társadalom megteremtésére tett erőfeszítéseikben továbbra is támogatja a JSZK-ban történő demokratikus változást, valamint támogatást nyújt a szerb népnek és az ország demokratikus erőinek;

(5) a Tanács egyetértett abban, hogy eljött az idő, hogy a JSZK demokratikus erőinek képviselőivel megteremtsék a hivatalos kapcsolatot;

(6) a Tanács úgy döntött, hogy találkozóra hívja a szerb demokratikus ellenzéki pártok és a polgári társadalom képviselőit, illetve Montenegró kormányát, hogy megvitassák a demokratizálódás megteremtésére tett erőfeszítéseikre nyújtandó támogatást;

(7) a Tanács egyetértett abban is, hogy újraértékeli a jelenlegi támogató tevékenységeket és megerősíti Szerbiában az Unió tényleges projektjeit a megfelelő területeken, mint például a demokratikus média támogatását;

(8) a Tanács kiemelten támogatta a G17-ek által az "Energia a demokráciáért" célkitűzés keretein belül meghirdetett kísérleti terv elindítását, amely alapján energiasegélyként először Nis és Pirot városait látják el fűtőolajjal; a projektet később ki lehet terjeszteni más városokra is,

ELFOGADTA EZT A KÖZÖS ÁLLÁSPONTOT:

1. cikk

Annak érdekében, hogy elősegítse a demokratizálódást a JSZK-ban, az Európai Unió aktívan támogat minden olyan erőt, amely a demokratikus értékek iránti teljes elkötelezettséget mutatja.

2. cikk

Az 1. cikkben meghatározott támogatást többek között a következő tevékenységekre kell alkalmazni:

- a demokráciát támogató helyi vezetőkkel és polgári szervezetekkel történő párbeszéd fejlesztése, többek között az Általános Ügyek Tanácsa találkozóin keresztül,

- egy olyan közös módszer létrehozása, amely fórumot biztosít a politikai és technikai jellegű kérdések valódi megvitatásához,

- a G17-ek által az "Energia a demokráciáért" célkitűzés keretein belül meghirdetett kísérleti terv elindításának a támogatása a szerbiai városok energiaellátásának biztosítására,

- a demokratikus média és más érintett területek támogatásának megerősítése.

3. cikk

Ez a közös álláspont az elfogadásának napján lép hatályba.

4. cikk

Ezt a közös álláspontot a Hivatalos Lapban ki kell hirdetni.

Kelt Luxembourgban, 1999. október 22-én.

a Tanács részéről

az elnök

S. Mönkäre

--------------------------------------------------